Š. Rusnák, poslanec: (2002-03-20):
Zákon o sociálnom poistení je jedným z rozhodujúcich kódexových zákonov, na ktorý poslanci čakajú počas obdobia aj viacerých vlád. Logickým dôvodom, prečo tak je, je zložitosť a vážnosť jeho prípravy. Dnes, keď konečne je predložené do Národnej rady znenie návrhu zákona o sociálnom poistení schválené vládou a prerokované v orgánoch tripartity, paradoxne sa zaoberáme iným zákonom. Som ďaleko od toho, aby som brzdil iniciatívu poslancov, ale dovoľte mi vysloviť presvedčenie, že je to nešťastný návrh. Veľmi stručne svoje stanovisko zdôvodním. Predložený poslanecký návrh je v zásadnom rozpore s koncepciami schválenými vládou Slovenskej republiky, a to v roku 1995 a v roku 2000. Len pre úplnosť dodávam, že koncepciu reformy sociálneho poistenia v Slovenskej republike odsúhlasila aj Národná rada Slovenskej republiky po takmer polročnej verejnej diskusii. Návrh zavádza povinné kapitalizačné dôchodkové poistenie ako druhý pilier základného sociálneho poistenia bez vybudovania prvého piliera, čo je v praxi úplne nerealizovateľné. Je previazaný so súčasným prežitým zabezpečovacím dôchodkovým systémom a na iné ekonomické podmienky postaveným zákonom č. 100/1988 Zb. a neakceptuje skutočnosť, že v súčasnosti je na rokovanie Národnej rady predložený komplexný vládny návrh zákona o sociálnom poistení. V ňom je aj prvý pilier dôchodkového poistenia, ktorého prijatie je nevyhnutným predpokladom na zavedenie povinného kapitalizačného dôchodkového poistenia. Z modelových prepočtov ministerstva práce, sociálnych vecí a rodiny vyplýva, že poslanecký návrh, ktorý uvažuje s 10-percentnou sadzbou v prospech druhého piliera, je finančne neudržateľný z dlhodobého hľadiska, a to aj v prípade, že celková výška súčasnej sadzby 28 % by zostala zachovaná. Poslanecký návrh uvažuje iba s 19-percentnou sadzbou poistného na dôchodkové poistenie. Pri tejto sadzbe finančná situácia dôchodkového systému bude znamenať absolútny krach celého dôchodkového systému, bude znamenať úplný rozklad financovania dôchodkového systému. Uvedomte si, vážení kolegovia, že návrh neobsahuje žiadne, ale žiadne modelové prepočty. Dávam vám do pozornosti, aké zložité prepočty a poistno-matematické modely v horizontoch niekoľkých desaťročí sú súčasťou vládneho návrhu. Autori poslaneckého návrhu si musia uvedomiť, že svojou nekvalifikovanosťou zasadia úder skupine dnešných aj potenciálnych dôchodcov v smere zásadného zníženia ich životnej úrovne, ktorá už dnes nie je veľmi dôstojná. Je potrebné upozorniť aj na administratívnu nákladovosť inštitucionálneho usporiadania obsiahnutého v poslaneckom návrhu, čo je v rozpore s legislatívnym zámerom kapitalizačného piliera vypracovaného ministerstvom práce, sociálnych vecí a rodiny, ktorý predpokladá inštitucionálne usporiadanie zabezpečujúce minimálnu administratívnu náročnosť. Vzhľadom na množstvo ustanovení, ktoré nie sú po vecnej stránke jednoznačné, v mnohých prípadoch sú kolízne, a vzhľadom na nedostatočné legislatívnotechnické spracovanie poslaneckého návrhu zákona, je tento návrh v praxi nerealizovateľný a okrem finančného kolapsu by jeho prijatie znamenalo aj právny chaos v dôchodkovom systéme. Uverme už konečne v odborné vedomosti profesionálov, ktorých vedomosti určite prevýšia nadšenie amatérov. Ja osobne by som celkom určite nevstupoval na pole, ktorému objektívne nemôžem rozumieť. To je podstata skutočnosti, ktorú si každý z nás, ako tu sedíme, musí uvedomiť, že zdvihnutie ruky poslanca za pokračovanie legislatívneho procesu na tomto návrhu znamená aj jeho osobnú zodpovednosť za všetko, čo v praxi spôsobí. V tomto prípade by bol rozsah škôd konkrétne premietnutý do osudov ľudí, ktorí vo veľkej väčšine sú už dnes v sociálnej situácii, ktorá im neumožňuje z objektívnych dôvodov, či už je to staroba, dlhodobá choroba, vlastnými silami svoj osud zmeniť. Na základe uvedeného podľa § 73 ods. 3 písm. b) zákona č. 350/1996 Z. z. o rokovacom poriadku dávam návrh, aby Národná rada Slovenskej republiky nepokračovala v rokovaní o návrhu zákona, ktorý predložil pán poslanec Tatár. Ďakujem za pozornosť.